MEDDELELSE FRA KOMMISSIONEN TIL RÅDET - Finansielle oplysninger om de Europæiske Udviklingsfonde

INDHOLDSFORTEGNELSE

Indledning

Resumé

1. Oversigt over gennemførelsen af de Europæiske Udviklingsfonde pr. 31.12.2002

1.1. Oversigtstabel fordelt efter EUF og instrument (status pr. 31.12.2002)

1.2. Gennemførelse af EUF i 2002

2. Overslag over den finansielle gennemførelse for regnskabsårene 2003 og 2004

2.1. Cotonou-aftalens ikrafttræden

2.2. Oversigt over perspektiverne for gennemførelsen af EUF

2.3. Afgørelser

2.3.1. Regnskabsåret 2003

2.3.2. Regnskabsåret 2004

2.4. Betalinger

2.4.1. Regnskabsåret 2003

2.4.2. Regnskabsåret 2004

2.5. Indkaldelse af bidrag for 2003 og 2004

2.6. Bidrag, som medlemsstaterne skal indbetale i juli 2003

Indledning

Dette dokument skal forelægges som bilag til budgetforslaget for 2004 i overensstemmelse med de aftaler, der blev indgået i 1979 som led i budgetproceduren.

I artikel 8, stk. 3, i finansforordningen af 27. marts 2003 for den 9. Europæiske Udviklingsfond [1] fastsættes det, at dette dokument skal gøres tilgængeligt for Rådet senest den 15. juni, og at disse oplysninger benyttes som grundlag for et mellemliggende overslag over forpligtelserne og udbetalingerne.

[1] EUT L 83 af 1.4.2003, s. 1.

I overensstemmelse med artikel 38 i nævnte finansforordning ledsages denne meddelelse af et forslag til Rådets beslutning om den bidragstranche, medlemsstaterne skal indbetale i juli 2003.

På samme måde som for de foregående år fremlægges i dette dokument:

- oversigten over gennemførelsen af EUF pr. 31.12.2002

- overslagene over den finansielle forvaltning for det igangværende regnskabsår 2003

- skøn over udgifterne for regnskabsåret 2004.

Hvad angår gennemførelsen af de Europæiske Udviklingsfonde (EUF) pr. 31.12.2002, foreligger de nærmere detaljer i Kommissionens meddelelse til Revisionsretten, Europa-Parlamentet og Rådet, som indeholder finansielle opgørelser og beretninger om forvaltningen af 6., 7. og 8. EUF for regnskabsåret 2002.

Resumé

1. Afgørelser

Efter en vis nedgang i 2001 blev tempoet for vedtagelsen af afgørelser genoprettet i 2002 (nye afgørelser for 2 114,5 mio. EUR), især takket være Rådets tilrådighedsstillelse af nye midler i form af overgangsforanstaltninger [2], indtil AVS-EF-partnerskabsaftalen, der blev undertegnet i Cotonou, trådte i kraft. Kommissionen har således kunnet disponere over et betydeligt beløb (793 mio. EUR) på grundlag af disse foranstaltninger og har dermed kunnet afhjælpe mangelen på ressourcer til de mest præstationsdygtige lande. Sammenfattende blev der truffet afgørelser for lidt mere end det, der var fastsat som mål i meddelelserne fra juni [3] og november 2002 [4] (2 000 mio. EUR). Under hensyntagen til frigørelserne for et beløb på 346,1 mio. EUR er nettobeløbet 1 768,4 mio. EUR.

[2] AVS-EF-Ministerrådets afgørelse nr. 1/2000 af 27. juli 2000.

[3] KOM(2002) 372 endelig af 9.7.2002.

[4] KOM(2002) 673 endelig af 28.11.2002.

Hvad angår 2003 0g 2004 har Kommissionen for at gøre overslagene mere pålidelige undersøgt alle de enkelte dossierer (projekter) i tæt samarbejde med delegationerne. Under hensyntagen til de tal, EIB har meddelt vedrørende forvaltningen af dens egne instrumenter (risikovillig kapital, investeringsfacilitet, rentegodtgørelse), fremkommer der på baggrund af dette arbejde med hensyn til nye afgørelser et overslag på 2 500 mio. EUR for 2003 (en forøgelse på 200 mio. EUR i forhold til meddelelsen fra november 2002), og det tidligere fremsatte overslag på 3 275 mio. EUR for 2004 bekræftes. Den betydelige forhøjelse af overslagene for 2003 afspejler de tiltag, Kommissionen er i færd med at iværksætte for at forbedre EUF-resultaterne.

2. Betalinger

Med et betalingsniveau, der nåede op på 1 902,5 mio. EUR i 2002, lå gennemførelsen af EUF lidt under det niveau, der blev registreret i 2001 (2 142,49 mio. EUR). Det skal dog understreges, at resultaterne for 2002 fortsat ligger over gennemsnittet i 1989-2001 (ca. 1 600 mio. EUR). Det har ikke været muligt at nå målet på 2 000 mio. EUR, som Kommissionen fastsatte i juni 2002. Det skyldes i vid udstrækning, at det ikke blev nødvendigt at udbetale den sidste tranche på 149 mio. EUR af HIPC-initiativet (gældslempelse) til EIB som følge af, at nogle af AVS-landene var forsinkede med hensyn til at nå målene og derfor ikke kunne modtage bistanden. Kommissionen havde allerede påpeget denne negative udvikling i sin meddelelse fra november 2002. Takket være indkasseringer og tilbagebetalinger for et beløb på 49,8 mio. EUR nåede nettoudbetalingerne op på 1 852,7 mio. EUR.

Hvad angår regnskabsårene 2003 og 2004, er der gennemført en ny vurdering af de foretagne betalinger, som omfatter alle de projekter, der er i gang og under forberedelse. Under hensyntagen til EIB's overslag resulterer vurderingen i et beløb på 2 100 mio. EUR for 2003. Dette beløb omfatter ikke de planlagte overførsler inden for rammerne af Stabex (191 mio. EUR til Sudan) og HIPC (ca. 210 mio. EUR, heraf 149 mio. EUR fra den tredje, ikke-udnyttede tranche i 2002). I overensstemmelse med Revisionsrettens udtalelse kan disse overførsler nemlig ikke bogføres som betalinger. Overslaget på 2 100 mio. EUR må betegnes som forsigtigt. Kommissionen vil gøre alt for at øge udbetalingstempoet for at nå et mere ambitiøst mål ved årets udgang. Den foretager en ny vurdering af situationen i meddelelsen i oktober 2003.

For regnskabsåret 2004 beregnes der skønsmæssigt et beløb på 2 600 mio. EUR, hvilket bekræfter størrelsesordenen af de overslag, der blev fremsat sidste år.

3. Indkaldelser af bidrag fra medlemsstaterne

4. Under hensyntagen til, at de midler, der er nødvendige til Stabex, allerede er disponible på en særlig konto, skulle et beløb på 2 250 mio. EUR være tilstrækkeligt til at dække behovene. Da der ved de to første indkaldelser af bidrag blev indkaldt 950 mio. EUR, mangler der endnu at blive indbetalt 1 300 mio. EUR inden udgangen af 2003. Kommissionen foreslår medlemsstaterne at indbetale 850 mio. EUR under den tranche, der forfalder i juli 2003. Dette beløb skulle gøre det muligt at overføre den sidste HIPC-tranche på 149 mio. EUR til EIB. I øjeblikket anslås det, at beløbet for den sidste indkaldelse af bidrag i 2003 vil andrage 450 mio. EUR.

Under hensyntagen til de saldi ved regnskabsårets begyndelse og slutning, der anses for at være nødvendige, anslås det, at medlemsstaterne i 2004 vil skulle indbetale et beløb på 2 550 mio. EUR.

For de efterfølgende år vil Kommissionen kunne opfylde sine forpligtelser og mobilisere de midler, der stilles til rådighed i medfør af den partnerskabsaftale, der blev undertegnet i Cotonou, herunder restbeløbene fra tidligere EUF (6., 7. og 8.), i en periode på 5 år.

1. Oversigt over gennemførelsen af de Europæiske Udviklingsfonde pr. 31.12.2002

1.1. Oversigtstabel fordelt efter EUF og instrument (status pr. 31.12.2002)

6., 7. og 8. EUF AVS og OLT

>TABELPOSITION>

>TABELPOSITION>

>TABELPOSITION>

>TABELPOSITION>

1.2. Gennemførelse af EUF i 2002

De nye afgørelser, der er truffet i 2002, beløber sig til 2 114 mio. EUR, hvilket er lidt over målet (2 000 mio. EUR). Man har kunnet frigøre et relativt stort beløb (346 mio. EUR), således at afgørelserne "netto" beløber sig til 1 768 mio. EUR. Betalingerne beløb sig til 1 902 mio. EUR. Under hensyntagen til et beløb på 49 mio. EUR fra indbetalinger androg "netto"-betalingerne 1 853 mio. EUR. Som det allerede var anført i meddelelsen fra november, har Kommissionen måttet revidere sit mål, som oprindelig var fastsat til 2 000 mio. EUR, nedad (til 1 850 mio. EUR) for at tage hensyn til, at Den Europæiske Investeringsbank ikke fik brug for indbetalingen af en tranche på 150 mio. EUR under HIPC-instrumentet (gældslempelse) før udgangen af 2002.

Nedenstående graf viser udviklingen i nye afgørelse (før frigørelser) og betalinger (før indbetalinger). Siden 1989 har gennemsnittet af afgørelser været på ca. 2 033 mio. EUR, mens betalingsgennemsnittet har ligget på 1 594 mio. EUR.

>REFERENCE TIL EN GRAFIK>

Nedenstående tabel viser de nye afgørelser og betalinger fordelt efter instrument for årene 2001 og 2002.

i mio. EUR

>TABELPOSITION>

Som det kan ses, blev der, selv om Cotonou-aftalen trådte i kraft med en vis forsinkelse, i 2002 truffet afgørelser for et betydeligt højere beløb end i 2001. Det var muligt takket være de overgangsforanstaltninger, der blev vedtaget af Rådet i 2000, indtil aftalen trådte i kraft. Kommissionen har i 2002 kunnet indgå forpligtelser for et beløb på 793 mio. EUR (dvs. 38 % af forpligtelserne). Afgørelserne på grundlag af 6., 7. og 8. EUF var mindre end i 2001. Det hænger sammen med, at det beløb, der er til rådighed til at indgå forpligtelser for, bliver stadig mindre. Pr. 31.12.2002 var der allokeret (tildelinger) 32 840 mio. EUR til AVS-landene og OLT. Ud af dette beløb var der truffet afgørelser (forpligtelser) for 29 920 mio. EUR, således at der resterede ca. 2 900 mio. EUR til rådighed, og heraf var en relativ stor del allokeret til navnlig lande "i krise" og var således ikke længere til rådighed til projekter på nye områder.

Med hensyn til betalingerne har det ikke været muligt at nå op på det niveau, der blev registreret i 2001. Den økonomiske tilbagegang og andre problemer i en række AVS-lande medførte nemlig, at EIB udskød sin betaling af et beløb på 149 mio. EUR inden for rammerne af HIPC-instrumentet. Denne betaling forventes foretaget i løbet af sommeren 2003.

Nedenstående tabel viser saldiene ved årets begyndelse og slutning, medlemsstaternes bidrag til EUF og betalingerne (udbetalinger). Man bemærker, at der er overført betydelige beløb fra Stabex-kontoen til kontoen for de løbende operationer både i 2001 og 2002 (748,1 mio. EUR for de to år tilsammen). Derved har man i væsentligt omfang kunnet reducere indkaldelsen af nye finansielle ressourcer fra medlemsstaterne. Kommissionen har foretaget overførslerne i overensstemmelse med Ambassadørudvalgets afgørelse af august 2000. Kommissionen skal ifølge denne afgørelse overføre den saldo fra Stabex-kontoen, der overstiger beløbet af de suspenderede betalinger, til kontoen for de løbende udgifter.

i mio. EUR

>TABELPOSITION>

Den likvide beholdning ved udgangen af regnskabsåret 2002 er på 529 mio. EUR, alle konti taget under ét, heraf 319 mio. EUR for de løbende udgifter og 210 mio. EUR for Stabex. Disse beløbsstørrelser kan betragtes som normale.

Hvad angår de 319 mio. EUR skal det bemærkes, at dette beløb omfatter 88 mio. EUR, der er forudbetalt (ved udgangen af december 2002) af visse medlemsstater i forbindelse med indkaldelserne for 2003. Uden disse indbetalinger ville saldoen have været 230 mio. EUR. Hvad angår Stabex, skulle der restere lidt over 200 mio. EUR til rådighed til to suspenderede betalinger, en til fordel for Sudan og den anden til fordel for Togo. Det vil være de sidste to betalinger, der vil skulle foretages over Stabex-instrumentet.

2. Overslag over den finansielle gennemførelse for regnskabsårene 2003 og 2004

2.1. Cotonou-aftalens ikrafttræden

Det skal erindres, at ikrafttrædelsen af finansforordningen for 9. EUF i april 2003 medfører en vigtig ændring i proceduren for indkaldelse og betaling af bidrag. Medlemsstaterne skal nemlig herefter indbetale de påkrævne bidrag til at finansiere de foranstaltninger under 9. EUF, som EIB varetager forvaltningen af (investeringsfacilitet og rentegodtgørelse), direkte til banken. Til gengæld skal bidragene til de projekter, der finansieres med midler fra tidligere EUF (risikovillig kapital og rentegodtgørelser), fortsat indbetales til Kommissionen. Kommissionen vil derfor fremover fremlægge særskilte tal: på den ene side EIB's overslag for de nye instrumenter under 9. EUF; og på den anden side tallene for de øvrige foranstaltninger (alle instrumenter under tidligere EUF og de instrumenter under 9. EUF, som Kommissionen varetager forvaltningen af).

2.2. Oversigt over perspektiverne for gennemførelsen af EUF

Kommissionen har for hvert enkelt AVS-land og i tæt samarbejde med delegationerne udarbejdet et overslag over afgørelser og betalinger for årene 2003 og 2004. Der blev gennemført en risikoanalyse for hver forpligtelse. Det er forudset, at denne analyse skal ajourføres regelmæssigt fremover.

Kommissionen finder, at den vil være i stand til at indgå forpligtelser for de bevillinger, der stilles til rådighed i henhold til Cotonou-aftalen (herunder de restbeløb fra 6., 7. og 8. EUF, der skal overføres til 9. EUF), i en periode på 5 år. Tempoet for indgåelse af forpligtelser skulle blive betydeligt forøget fra og med 2003. Hvad angår betalingerne, vil niveauet formodentlig fortsat være relativt lavt i 2003, men vil så stige fra 2004.

2.3. Afgørelser

2.3.1. Regnskabsåret 2003

For 2003 forudser Kommissionen, at der træffes nye afgørelser for et beløb på 2 500 mio. EUR, fordelt således:

* 345 mio. EUR til EIB inden for rammerne af 9. EUF

* 2 155 mio. EUR til de instrumenter, Kommissionen forvalter (herunder de tidligere EIB-instrumenter)

Beløbet på 2 500 mio. EUR ligger betydeligt over det overslag, der blev fremlagt i november 2002 (2 300 mio. EUR). Det afspejler Kommissionens ønske om at forbedre sin kapacitet til at forvalte EUF. I forhold til gennemførelsen i 2002 (2 114 mio. EUR) udgør det nye overslag en stigning på ca. 400 mio. EUR.

Hvad angår EIB, er de overslag, den har meddelt Kommissionen for 2003, på 152 mio. EUR for de instrumenter, der skal finansieres over 8. EUF (heraf 24 mio. EUR til rentegodtgørelser), og på 345 mio. EUR for instrumenter under 9. EUF ("investeringsfacilitet", uden rentegodtgørelser som forudset i øjeblikket).

2.3.2. Regnskabsåret 2004

Kommissionen skønner, at det vil være muligt at fremskynde afgørelserne yderligere i 2004. I 2004 vil den tredje og sidste fase af decentraliseringen af Kommissionens tjenestegrene nemlig skulle være gennemført og afføde positive resultater. Det skal bemærkes, at denne tredje fase vedrører størsteparten af AVS-landene. På grundlag af de projekter, der er under forberedelse, forudser Kommissionen, at den i 2004 vil kunne gennemføre den beløbsmængde, den bebudede allerede i november 2002, dvs. 3 275 mio. EUR, hvoraf 400 mio. EUR vedrører de instrumenter under 9. EUF, der forvaltes af EIB.

2.4. Betalinger

2.4.1. Regnskabsåret 2003

Der er udvist særlig opmærksomhed om ajourføringen af betalingsoverslagene. Der blev i hver delegation udarbejdet et overslag for hvert enkelt projekt. På det grundlag når man frem til et overslag på ca. 2 100 mio. EUR (inklusive EIB's behov). Dette overslag på 2 100 mio. EUR må betegnes som forsigtigt. Kommissionen vil gøre alt for at øge udbetalingstempoet for at nå et mere ambitiøst mål ved årets udgang. Den foretager en ny vurdering af situationen i meddelelsen i oktober 2003.

Dette betalingsoverslag omfatter ikke overførslerne inden for rammerne af Stabex (191 mio. EUR til Sudan) og HIPC (ca. 210 mio. EUR, heraf 149 mio. EUR fra den tredje, ikke-udnyttede tranche i 2002). I overensstemmelse med Revisionsrettens udtalelse kan disse overførsler nemlig ikke bogføres som betalinger.

Beløbet på 2 100 mio. EUR fordeler sig således:

* 60 mio. EUR til EIB inden for rammerne af 9. EUF

* 2 040 mio. EUR til de instrumenter, Kommissionen forvalter (inklusive de EIB-instrumenter, der er disponeret over inden for rammerne af 8. EUF)

Pr. 30. april udgjorde betalingerne 543 mio. EUR, inklusive de beløb, der er ved at blive valideret. Det udgør 26 % af det nye overslag (2 100 mio. EUR) og er i overensstemmelse med det tempo, der hidtil er konstateret for samme periode (mellem 19 og 27 % i de seneste tre år).

2.4.2. Regnskabsåret 2004

For 2004 fører overslagene frem til et beløb på i alt 2 600 mio. EUR (inklusive EIB's behov). De 2 600 mio. EUR består af:

* 225 mio. EUR til EIB inden for rammerne af 9. EUF, heraf 25 mio. EUR til rentegodtgørelser

* 2 375 mio. EUR til de instrumenter, Kommissionen forvalter (inklusive de EIB-instrumenter, der er disponeret over inden for rammerne af 8. EUF)

Dette beløb vil være betydeligt højere end de hidtidige beløb og afspejle de Kommissionens ambition om at forbedre og fremskynde gennemførelsen af EUF. Overslaget bygger på en vurdering af den forventede gennemførelse af hvert enkelt dossier, og der tages så vidt muligt hensyn til alle på dette tidspunkt kendte elementer, der vil kunne bremse eller fremskynde udbetalingerne. Der er ligeledes taget hensyn til de forventede virkninger af decentraliseringen af Kommissionens tjenestegrene. Ikke desto mindre skal disse tal fortolkes endnu mere forsigtigt end for 2003, da tidshorisonten ligger længere fremme.

2.5. Indkaldelse af bidrag for 2003 og 2004

Medlemsstaternes bidrag vil skulle dække det beløb på 2 100 mio. EUR, der skønnes nødvendigt til betalingerne, samt de ca. 200 mio. EUR, der skal overføres inden for rammerne afHIPC-instrumentet. Til gengæld vil den sandsynlige overførsel af det aktuelt suspenderede Stabex-beløb på 191 mio. EUR til Sudan ikke kræve et yderligere finansielt bidrag fra medlemsstaterne, da beløbet er disponibelt på Kommissionens særlige Stabex-konto.

Nedenstående tabel viser den finansielle situation, der forudses for 2003 og 2004.

i mio. EUR

>TABELPOSITION>

Under hensyntagen til et beløb på 50 mio. EUR til indkasseringer og tilbagebetalinger ser det ud til, at et beløb på 2 250 mio. EUR vil være tilstrækkeligt til at dække behovene. På basis af de foreliggende oplysninger skulle dette give en saldo ved udgangen af regnskabsåret 2003 for de løbende operationer i størrelsesordenen 225 mio. EUR for Kommissionen og 40 mio. EUR for EIB. Denne saldo burde kunne give Kommissionen og EIB mulighed for at dække perioden mellem udgangen af regnskabsåret 2003 og indbetalingen af bidrag i henhold til den første indkaldelse for 2004, som er forudset til den 15. januar 2004.

Eftersom de to første indkaldelser var for et beløb på i alt 950 mio. EUR, vil de to sidste trancher (tilsammen) skulle beløbe sig til 1 300 mio. EUR.

Som anført ovenfor er disse tal baseret på et forsigtigt skøn. Kommissionen foretager en ajourføring i oktober og vil da kunne foreslå en justering af den sidste tranche.

For 2004 anslås det, at bidragene vil beløbe sig til 2 550 mio. EUR.

2.6. Bidrag, som medlemsstaterne skal indbetale i juli 2003

Den tredje tranche for 2003 (anden tranche i henhold til den nye procedure, der er vedtaget i henhold til finansforordningen for 9. EUF (artikel 38)), vil skulle dække perioden fra ca. medio juli til medio november. Hvad angår de instrumenter, Kommissionen tidligere forvaltede, blev ca. 80 % af betalingerne foretaget mellem den 1. januar og den 21. november (ny betalingsfrist). Under hensyntagen til EIB's overslag (50 mio. EUR for 9. EUF og 100 mio. EUR for de foregående EUF) og overførslen af den sidste tranche inden for rammerne af HIPC-instrumentet (149 mio. EUR), vil der skulle indbetales 800 mio. EUR til Kommissionen og 50 mio. EUR til EIB.

Tabellen i bilaget viser fordelingsnøglerne for 8. EUF, som danner grundlag for den nuværende indkaldelse af midler, samt Kommissionens forslag til de beløb, de enkelte medlemsstater skal betale som trancher i juli, og de forudsete beløb til tranchen i november.

BILAG

BIDRAG TIL EUF FOR REGNSKABSÅRET 2003

>TABELPOSITION>

(1): i henhold til bestemmelserne i finansforordningen for 8. EUF

(2): i henhold til bestemmelserne i finansforordningen for 9. EUF